Talous- ja sosiaalikomitean lausunto aiheesta "Ehdotus neuvoston direktiiviksi Pseudomonas solanacearum (Smith) -kasvintuhoojan torjunnasta"



Virallinen lehti nro C 206 , 07/07/1997 s. 0057



Talous- ja sosiaalikomitean lausunto aiheesta "Ehdotus neuvoston direktiiviksi Pseudomonas solanacearum (Smith) Smith -kasvintuhoojan torjunnasta" () (97/C 206/10) Neuvosto päätti 14. helmikuuta 1997 Euroopan yhteisöjen perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 3. huhtikuuta 1997. Esittelijänä oli Antoon Stokkers. Talous- ja sosiaalikomitea hyväksyi 23. ja 24. huhtikuuta 1997 pitämässään 345. täysistunnossa (huhtikuun 23. päivän kokouksessa) seuraavan lausunnon. Äänestyksessä annettiin 125 ääntä puolesta, ei yhtään vastaan, ja 5 pidättyi äänestämästä. 1. Johdanto 1.1. Komission ehdotus koskee direktiiviä, jolla säädetään, mihin toimenpiteisiin jäsenvaltioiden on ryhdyttävä Pseudomonas solanacearum (Smith) Smith -kasvintuhoojan eli perunan tummaa rengasmätää ja tomaatin bakteerilakastumistautia aiheuttavan bakteerin torjumiseksi. Direktiivin tavoitteena on paikallistaa tämä organismi, estää sen esiintyminen ja leviäminen sekä ryhtyä toimenpiteisiin sen hävittämiseksi. 1.2. Taudinaiheuttajabakteerin on jo jonkin aikaa tiedetty aiheuttavan ongelmia lämpimän ilmaston alueilla. Monissa pohjoisissa ja eteläisissä jäsenvaltioissa on kuitenkin 1990-luvulla esiintynyt tautipesäkkeitä, joissa perunoita on mädäntynyt suuria määriä. 1.3. Komission ehdotuksessa esitetään toimenpiteitä, joilla tätä vaarallista bakteeria vastaan voidaan kamppailla järjestelmällisesti ja samanaikaisesti koko yhteisön alueella. Toimenpiteisiin kuuluu virallisten laboratoriotutkimusten käyttöönottaminen kyseisen organismin havaitsemiseksi sekä säännökset tarkastus-, näytteidenotto- ja testausmenetelmistä. Perunoiden ja tomaattien lisäksi tulee tutkia myös muita kyseisen organismin isäntäkasveja sekä kasvien kasteluun ja sumutukseen käytettävää pintavettä samoin kuin perunoita ja tomaatteja käsittelevien yritysten jätevesiä. 1.4. Direktiiviehdotus perustuu Euroopan yhteisön perustamissopimuksen 43 artiklaan. 2. Yleistä 2.1. Perunan tummaa rengasmätää ja tomaatin bakteerilakastumistautia aiheuttava bakteeri muodostaa todellisen uhan näiden kasvien viljelylle yhteisössä. Voimassa olevan direktiivin 77/93/ETY mukaan on ryhdytty suojelutoimiin, joilla voidaan estää tämän haitallisen organismin kulkeutuminen yhteisöön ja sen leviäminen yhteisön alueella. Mikäli taudinaiheuttajaa esiintyy jossakin jäsenvaltiossa, vielä ei ole toimenpiteitä, joilla bakteeria vastaan voidaan kamppailla kaikkialla yhteisössä samalla tavalla sekä estää sen leviäminen. 2.1.1. Sisämarkkina-alueella tilanne on siis epätyydyttävä ja aukko lainsäädännössä vakava. Direktiiviehdotuksessa tämä aukko pyritään poistamaan. Komitean mielestä ehdotettu menettelytapa voi riittää tämän tavoitteen saavuttamiseen, ja se kannattaa komission ehdotusta alla mainituin huomautuksin. 2.2. Tällä hetkellä kyseisen organismin biologisia ja epidemiologisia ominaisuuksia ei tunneta riittävän hyvin. Siksi komissio ennakoi, että myöhemmin kerääntyvän tiedon ja kokemuksen perusteella ehdotettuja toimenpiteitä voidaan tarkistaa muutaman vuoden kuluttua. Se ehdottaa, että teknisen ja tieteellisen kehityksen perusteella säännöksiä voidaan muuttaa neuvottelemalla pysyvän kasvinsuojelukomitean kanssa direktiivin 77/93/ETY 16 artiklan ensimmäisessä kohdassa mainitun menettelyn mukaisesti. 2.3. Komitea on myös tästä samaa mieltä. 2.4. Komitea ymmärtää, että kyseisen organismin vastaisen kamppailun tehostamiseksi on valvottava kaikkia niitä aineita, joissa organismi voi piillä ja joiden avulla se voi levitä. Siitä huolimatta komitean mielestä täytäntöönpanossa on kiinnitettävä huomiota siihen, että viime vuosina taudinaiheuttajaa on esiintynyt entistä useammin perunanviljelyksessä ja että tämä on aiheuttanut suurempia ongelmia kuin tomaatinviljelyssä. 3. Erityistä 3.1. Artikla 7 3.1.1. Komitean mielestä on tärkeää, että siemenperunoita tutkittaessa käsittely on samanlainen, olipa kasvin lisääntyminen saatu aikaan lisäyskloonein tai koeputkessa. 3.2. Komitealla ei ole huomautuksia liitteessä VI olevaan 4.3 kohtaan. Bryssel, 23. huhtikuuta 1997. Talous- ja sosiaalikomitean puheenjohtaja Tom JENKINS () EYVL N:o C 124, 21.4.1997, s. 12